Μακαρονάδα με αυγοτάραχο σε σκόνη
Μόνο με τρία υλικά ετοιμάζουμε μια απίθανη μακαρονάδα με αυγοτάραχο σε σκόνη του 10λεπτου, με έντονη γεύση και χαρακτήρα!
400 γρ. σπαγκέτι, 200 γρ. μπαγιάτικο ψωμί, χωρίς την κόρα, θρυμματισμένο σε χοντρά ψίχουλα, 120 ml ελαιόλαδο, 2 σκελίδες σκόρδου, ψιλοκομμένες, 2 κουτ. γλυκού μαραθόσπορος, κοπανισμένος, 3 κουτ. γλυκού ξύσμα από ακέρωτο λεμόνι, 4 κουτ. σούπας αυγοτάραχο σε σκόνη (είναι οικονομικότερο από το μπαστούνι και το βρίσκουμε σε μεγάλα ΑΒ, παντοπωλεία και deli), φρεσκοτριμμένο πιπέρι
Προθερμαίνουμε τον φούρνο στους 170° C και στρώνουμε ένα ρηχό ταψί με λαδόκολλα. Απλώνουμε τα ψίχουλα, τα περιχύνουμε με τη μισή ποσότητα λαδιού, σκορπίζουμε το μισό σκόρδο και αλατοπίπερο και ψήνουμε για περίπου 10 λεπτά, μέχρι να ροδίσουν και να γίνουν τραγανά.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει βράζουμε τα ζυμαρικά σύμφωνα με τις οδηγίες της συσκευασίας. Τα στραγγίζουμε και κρατάμε 200 ml από το νερό όπου τα βράσαμε.Σε μια φαρδιά κατσαρόλα ζεσταίνουμε το υπόλοιπο ελαιόλαδο σε μέτρια φωτιά και σοτάρουμε τον μαραθόσπορο με το σκόρδο για περίπου 1/2 λεπτό, ίσα να αρωματίσουν το λάδι. Ρίχνουμε τα ζυμαρικά, το νερό που κρατήσαμε και φρεσκοτριμμένο πιπέρι και ανακατεύουμε για 1-2 λεπτά, μέχρι να αναμειχθούν. Αποσύρουμε από τη φωτιά, προσθέτουμε το ξύσμα, το αυγοτάραχο και τα τραγανά ψίχουλα, ανακατεύουμε καλά ώστε να διασκορπιστούν ομοιόμορφα τα υλικά και σερβίρουμε.
Αυγοτάραχο,Ζυμαρικά,Νηστίσιμα